**Προσκόμιση στοιχείων για τα νηπιαγωγεία του Δήμου μας**

Όπως είναι γνωστό η κυβέρνηση ΣΥΡΙΖΑ θέσπισε την "2χρονη υποχρεωτική προσχολική αγωγή" με πρόβλεψη μηδενικού κόστους για τον κρατικό προϋπολογισμό. Ταυτόχρονα η κυβέρνηση ΣΥΡΙΖΑ με την απαράδεκτη νομοθετική παρέμβαση (νόμος 4610/2019-ΦΕΚ A.70/07.05.2019) προώθησε τη μαζική τοποθέτηση προκατασκευασμένων αιθουσών νηπιαγωγείων σε σχολικές αυλές, για να μη μιλήσουμε για τις τεράστιες ανάγκες σε εκπαιδευτικό και βοηθητικό προσωπικό που άφησε ακάλυπτες.

Τη σκυτάλη πήρε η ΝΔ, συνεχίζοντας τις «εξαιρέσεις» Δήμων από τη δήθεν υποχρεωτική προσχολική αγωγή και τη γενικότερη αντιδραστική κατρακύλα της αντιεκπαιδευτικής πολιτικής. Είναι χαρακτηριστικό ότι ο ΣΥΡΙΖΑ αύξησε τον κατώτερο αριθμό παιδιών για την λειτουργία τμήματος νηπιαγωγείου από τα 7 στα 14 και τώρα η ΝΔ το πάει 15 και αυτό εν μέσω πανδημίας!!!

Είναι γνωστές οι συνθήκες ασφυξίας υπό τις οποίες λειτουργούν τα Νηπιαγωγεία του Δήμου μας, οι απαράδεκτες «προσωρινές» λύσεις που επέβαλλαν οι δημοτικές αρχές - πρώην και νυν - παγιοποιούνται, η απουσία οποιουδήποτε σχεδίου για ανεύρεση χώρων και διεκδίκηση ανέγερσης νέων σύγχρονων κτιρίων.

Σας ρωτάμε,

1. Ποια είναι η χωρητικότητα σε νήπια των νηπιαγωγείων του δήμου μας;
2. Πόσα νήπια εγγράφηκαν συνολικά;
3. Πόσα από αυτά θα μετακινηθούν σε άλλο νηπιαγωγείο, από αυτό που εγγράφηκαν;
4. Ποιος είναι ο αριθμός των τμημάτων των νηπιαγωγείων και ποια η δύναμη τους (αριθμό νηπίων κατά τμήμα);
5. Ποιος είναι ο αριθμός των παιδαγωγών και του βοηθητικού προσωπικού με μόνιμη σχέση εργασίας;
6. Τι ενέργειες έχει κάνει ο Δήμος, για να αντιμετωπίσει τις ανάγκες σε σχολική στέγη και τι σχέδιο υπάρχει για να αντικατασταθούν οι απαράδεκτες «προσωρινές» και ακατάλληλες λύσεις για την εφαρμογή της δίχρονης προσχολικής αγωγής;